Ta ikaꞌan‑ka Jesús chii tandɨꞌɨ‑chi,
ta katyi‑ra:
—Mandukuꞌiya iñi‑ndo;
chinu iñi‑ndo chii Ndyoo,
ta chinu tuku iñi‑ndo chií.
Ta veꞌe Sutí,
kuaꞌa loko nuu kundyaa‑yo iyo.
Tyi tatu cha‑ña‑suvi takuan kuu,
makaꞌín chii‑ndo tyi kuakuꞌín ta kuasanduvaꞌí nuu kundyaa‑ndo.
Ta kuakuꞌín kuasanduvaꞌí nuu kundyaa‑ndo,
kuakichí inka ndoyo,
ta kuanakiꞌín chii‑ndo tyi nuu ndyaí kuakundyaa‑ndo.
Ta ndyoꞌo chachito‑ndo ityi nuu kuakuꞌín.
Ta ikaꞌan Tomás,
ta katyi‑ra:
—Sutumañi‑yo,
ña‑chito‑ndi indya kuakuꞌun,
¿iso kuvi koto‑ndi ityi?
Ta inakaꞌan Jesús,
ta katyi‑ra:
—Maí kuvi ityi,
ta cha‑ndaa,
ta cha‑tyaku ama‑ndo,
ta ña‑yoo‑ñi kuvi chaa nuu ndyaa Sutu‑yo Ndyoo tatu ña‑suvi chakatyí.
Tyi tatu nakoto‑ndo chií,
kuanakoto tuku‑ndo chii Sutí.
Ta kuandya kuꞌva vityin nakoto‑ndo chii‑ra,
ta chaindyeꞌe‑ndo chii‑ra.
Ta ikaꞌan Felipe,
ta katyi‑ra:
—Sutumañi‑yo,
sañaꞌa chii Sutu‑yo Ndyoo nandyeꞌe‑ndi,
ta yukuan‑ñi kuñi‑ndi koto‑ndi.
Ta inakaꞌan‑ra,
ta katyi‑ra:
—Felipe,
chakuaꞌa loko kɨvɨ ndyaí chiꞌin‑ndo,
ta,
¿naku ña‑nakoton chií?
Tyi ñayɨvɨ ndyeꞌe chií,
ndyeꞌe‑chi chii Sutu‑yo Ndyoo.
Ta,
¿iso kuvi kaꞌun tyi sañaꞌí chii Sutu‑yo Ndyoo ndyeꞌe‑ndo?
¿Atu ña‑chinu iñun tyi iin‑ñi kuí chiꞌin Sutu‑yo Ndyoo,
ta iin‑ñi kuu‑ra chiꞌín?
Ta tuꞌun cha‑kaꞌín,
ña‑kaꞌín chakuenda maí tyi Sutu‑yo Ndyoo,
ra‑yɨꞌɨ tichi amé,
ra‑yukuan satyiñu chiꞌín.
Chinu iñi‑ndo tuꞌun kaꞌín chii‑ndo tyi ndyaí ama Sutu‑yo Ndyoo,
ta ndyaa‑ra amé.
Ta tatu ña‑chinu iñi‑ndo cha‑kaꞌín,
soko chinu iñi‑ndo chakatyi cha‑íyò saꞌí.
’Ta cha‑ndaa kaꞌín chii‑ndo tyi ñayɨvɨ chinu iñi chií,
kuasaꞌa tuku‑chi tyiñu saꞌí.
Ta kaꞌnu‑ka tyiñu kuasaꞌa‑chi tyi kuakunuꞌí nuu ndyaa Sutu‑yo Ndyoo.
Ta tandɨꞌɨ cha‑chikan‑ndo chiꞌin sɨví,
kuasaꞌí tyi takuan ta kuandyeꞌe ñayɨvɨ cha‑kaꞌnu ikuu Sutu‑yo Ndyoo chakatyi cha‑saꞌa Seꞌe‑ra.
Ta tatu iyo cha‑kuakakan‑ndo chiꞌin sɨví,
kuasaꞌí.